20.

u glavu IV. umeću se sljedeća poglavlja: „Poglavlje 10.a Proizvodno vezano plaćanje za pamuk Članak 110.a Područje primjene Prema uvjetima iz ovog poglavlja, potpora se dodjeljuje poljoprivrednicima koji proizvode pamuk pod oznakom KN 5201 00. Članak 110.b Pravo na ostvarivanje potpore 1. Potpora se dodjeljuje po hektaru prihvatljive površine pod pamukom. Površina se smatra prihvatljivom ako se nalazi na poljoprivrednom zemljištu koje je država članica odobrila za proizvodnju pamuka, ako je zasijana odobrenim sortama i obrađivana u uobičajenim uvjetima rasta najmanje do otvaranja sjemenih tobolaca. Međutim, ako pamuk ne dosegne stupanj otvaranja sjemenih tobolaca zbog iznimnih vremenskih uvjeta koje države članica prizna kao takve, površine koje su u cijelosti zasijane pamukom i dalje se smatraju prihvatljivima za ostvarivanje potpore, pod uvjetom da do trenutka otvaranja sjemenih tobolaca spomenute površine nisu bile korištene u druge svrhe osim za proizvodnju pamuka. 2. Države članice odobravaju zemljište i sorte iz stavka 1. u skladu s detaljnim pravilima i uvjetima koji će se usvojiti u skladu s postupkom iz članka 144. stavka 2. Članak 110.c Osnovne površine i iznosi 1. Nacionalna osnovna površina iznosi za: — Grčku: 370 000 ha, — Španjolsku: 70 000 ha, — Portugal: 360 ha. 2. Iznos potpore po hektaru prihvatljive površine je: — u Grčkoj: 594 eura za 300 000 hektara i 342,85 eura za preostalih 70 000 hektara, — u Španjolskoj: 1 039 eura, — u Portugalu: 556 eura. 3. Ako prihvatljiva površina pod pamukom u danoj državi članici i u danoj godini premaši osnovnu površinu iz stavka 1., potpora iz stavka 2. za spomenutu državu članicu smanjuje se proporcionalno s prekoračenjem osnovne površine. Međutim, proporcionalno smanjenje za Grčku primjenjuje se u odnosu na iznos potpore koji je određen za dio nacionalne osnovne površine od 70 000 hektara kako bi se na taj način ispoštovao ukupni iznos od 202, 2 milijuna eura. 4. Detaljna pravila provedbe ovog članka usvajaju se u skladu s postupkom iz članka 144. stavka 2. Članak 110.d Priznate međustrukovne organizacije 1. Za potrebe ovog poglavlja ‚priznata međustrukovna organizacija’ znači pravna osoba sastavljena od poljoprivrednika koji proizvode pamuk i najmanje jednog objekta za odvajanje pamukova sjemena, čiji je glavni cilj opskrba objekata neodvojenim pamukom odgovarajuće kakvoće. Država članica na čijem području objekti za odvajanje pamuka od sjemena imaju poslovni nastan, odobrava organizaciju koja ispunjava kriterije koji će se usvojiti u skladu s postupkom iz članka 144. stavka 2. 2. Priznatu međustrukovnu organizaciju financiraju njezini članovi. Članak 110.e Raspodjela potpore od strane priznatih međustrukovnih organizacija 1. Priznata međustrukovna organizacija može odlučiti da se najviše polovica ukupnog iznosa potpore, na koju poljoprivrednici-članovi imaju pravo na temelju prihvatljivih površina sukladno članku 110.b stavku 1., raspodjeli prema ljestvici koju je utvrdila sama organizacija. 2. Država članica odobrava ljestvicu iz stavka 1. koja ispunjava kriterije koji će se usvojiti u skladu s postupkom iz članka 144. stavka 2. Spomenuti se kriteriji, posebno, odnose na kakvoću dostavljenog neodvojenog pamuka, a prilagođavaju se sukladno okolišnim i gospodarskim uvjetima na područjima u pitanju. Članak 110.f Plaćanje potpore 1. Poljoprivrednicima se dodjeljuje potpora po hektaru prihvatljive površine sukladno članku 110.c. 2. Poljoprivrednicima koji su članovi priznate međustrukovne organizacije dodjeljuje se potpora po hektaru prihvatljive površine sukladno članku 110.c, uvećana za iznos od 10 eura. Međutim, u slučaju raspodjele, potpora se dodjeljuje po hektaru prihvatljive površine sukladno članku 110.c, prilagođena u skladu s člankom 110.e stavkom 1. Prilagođeni iznos uvećava se za iznos od 10 eura. Poglavlje 10.b Potpora za maslinike Članak 110.g Područje primjene Poljoprivrednicima se dodjeljuje potpora kao doprinos za održavanje maslinika koji imaju okolišnu ili socijalnu vrijednost sukladno uvjetima iz ovog poglavlja. Članak 110.h Pravo na ostvarivanje potpore Plaćanje potpore podliježe sljedećim uvjetima: (a) maslinik mora biti upisan u geografski informacijski sustav iz članka 20. stavka 2.; (b) pravo na potporu ostvaruju jedino one površine na kojima su stabla maslina zasađena prije 1. svibnja 1998., osim za Cipar i Maltu za koje je određen datum 31. prosinca 2001., površine sa zamjenskim stablima ili površine obuhvaćene programom koji je odobrila Komisija; (c) broj stabala maslina u masliniku ne smije odstupati više od 10 % od broja koji je 1. siječnja 2005. prijavljen u geografski informacijski sustav iz članka 20. stavka 2.; (d) maslinik mora biti u skladu s obilježjima kategorije maslinika za koju se traži potpora; (e) zatražena potpora iznosi najmanje 50 eura po zahtjevu. Članak 110.i Iznos 1. Potpora za maslinike dodjeljuje se po hektaru po GIS-u za masline. Hektar po GIS-u za masline površinska je jedinica koja se koristi kod uobičajene metode koja će se utvrditi u skladu s postupkom iz članka 144. stavka 2. na temelju podataka iz geografskog informacijskog sustava za uzgoj maslina prema članku 20. stavku 2. 2. U okviru maksimalnih iznosa utvrđenih u stavku 3., te nakon oduzimanja iznosa zadržanog sukladno stavku 4., države članice određuju potporu po hektaru po GIS-u za masline za najviše pet kategorija površina pod maslinicima. Kategorije se utvrđuju u skladu sa zajedničkim okvirom za okolišne i socijalne kriterije, uključujući gledišta koja se odnose na krajobraz i društvenu tradiciju, koji će se utvrditi u skladu s postupkom iz članka 144. stavka 2. U tome smislu, posebna se pažnja treba obratiti na održavanje maslinika u rubnim područjima. 3. Kod primjene koeficijenta 0,4, koji proizlazi iz uporabe koeficijenta 0,6 iz Priloga VII. (H), maksimalni iznos potpore iz stavka 2. je sljedeći: u milijunima eura Francuska 2,11 Grčka 208,14 Italija 272,05 Cipar 2,93 Malta 0,07 Španjolska 412,45 Portugal 22,66 Slovenija 0,17 Države članice dodjeljuju maksimalni iznos između različitih kategorija prema objektivnim kriterijima bez diskriminacije. Iznos potpore za svaku kategoriju po hektaru po GIS-u za masline može doseći, ali ne smije premašiti, razinu troškova održavanja bez troškova berbe. Ako države članice odluče smanjiti koeficijent 0,4, maksimalni iznos potpore iz gornje tablice te iz priloga VIII. i VIII.a prilagođava se u skladu s postupkom iz članka 144. stavka 2. Maksimalni iznosi potpore za Cipar i Maltu su privremeni. U skladu s postupkom iz članka 144. stavka 2. njihova je izmjena moguća 2005. godine nakon što se uvede geografski informacijski sustav iz članka 20. stavka 2., na temelju kojeg će se prilagoditi maksimalni iznos potpore za Cipar i Maltu. 4. Države članice smiju zadržati do 10 % iznosa iz stavka 3. kako bi se osigurala sredstva Zajednice za financiranje radnih programa koje sastavljaju priznate organizacije subjekata sukladno članku 8. Uredbe (EZ) br. 865/2004 od 29. travnja 2004. o zajedničkom uređenju tržišta maslinovog ulja i stolnih maslina (13). Međutim, ako država članica odluči primijeniti koeficijent veći od 0,6, kako je utvrđeno u Prilogu VII. (H), smije zadržati najviše 10 % komponente u nacionalnoj gornjoj granici za maslinovo ulje iz članka 41., kako bi se osigurala sredstva Zajednice za financiranje radnih programa spomenutih u prvom podstavku. Maksimalni iznos određuje se u skladu s postupkom iz članka 144. stavka 2. Poglavlje 10.c Potpora za duhan Članak 110.j Područje primjene Prema uvjetima iz ovog poglavlja potpora se dodjeljuje poljoprivrednicima koji proizvode sirovi duhan iz oznake KN 2401 za tržišne godine 2006., 2007., 2008. i 2009. Članak 110.k Pravo na ostvarivanje potpore Potpora se dodjeljuje poljoprivrednicima kojima je isplaćena premija za duhan u skladu s Uredbom (EEZ) br. 2075/92 u kalendarskim godinama 2000., 2001. i 2002. te poljoprivrednicima koji su stekli kvote za proizvodnju duhana u razdoblju od 1. siječnja 2002. do 31. prosinca 2005. Plaćanje potpore podliježe sljedećim uvjetima: (a) duhan mora potjecati s područja proizvodnje navedenog u Prilogu II. Uredbi Komisije (EZ) br. 2848/98 (14); (b) moraju biti zadovoljeni uvjeti kakvoće prema definiciji iz Uredbe (EZ) br. 2848/98; (c) poljoprivrednik mora dostaviti list duhana do prostorija prvog prerađivača prema ugovoru o uzgoju; (d) izvršava se na način kojim se osigurava jednaki tretman poljoprivrednika i/ili na temelju objektivnih kriterija kao što je lokacija duhanskih proizvođača u regiji iz Cilja I. ili proizvodnja sorti određene kakvoće. Članak 110.l Iznos 1. Kod primjene koeficijenta 0,6, koji proizlazi iz uporabe koeficijenta 0,4 iz Priloga VII. (I), maksimalni iznos ukupne potpore, uključujući iznose koji se preusmjeravaju u Fond Zajednice za duhan iz članka 110.m, je sljedeći: 2006.-2009. u milijunima eura Belgija 2,374 Njemačka 21,287 Grčka 227,331 Španjolska 70,599 Francuska 48,217 Italija 200,821 Austrija 0,606 Portugal 10,161 Ako države članice odluče smanjiti koeficijent 0.6, maksimalni iznos potpore iz gornje tablice te iz Priloga VIII. prilagođava se u skladu s postupkom iz članka 144. stavka 2. Članak 110.m Prijenos u Fond Zajednice za duhan Iznos potpore od 4 % za kalendarsku godinu 2006. i 5 % za kalendarsku godinu 2007. koja je dodijeljena u skladu s ovim poglavljem koristi se za financiranje aktivnosti informiranja u okviru Fonda Zajednice za duhan iz članka 13. Uredbe (EZ) br. 2075/92. Poglavlje 10.d Potpora po površini pod hmeljem Članak 110.n Područje primjene Prema uvjetima iz ovog poglavlja, potpora se dodjeljuje poljoprivrednicima koji proizvode hmelj iz oznake KN 1210. Članak 110.o Pravo na ostvarivanje potpore Prihvatljive površine su površine koje su: — smještene na područjima za proizvodnju hmelja koje je objavila Komisija sukladno članku 6. stavku 2. Uredbe Vijeća (EEZ) br. 1784/77 (15), — zasađene hmeljem, i — stvarno obrane.